Source: http://www.bihon.ro/avem-handicapul-oboselii/1709159
Timestamp: 2018-12-12 20:46:58+00:00

Document:
„Avem handicapul oboselii” - BIHON
„Avem handicapul oboselii”
la	5. octombrie 2016 22:38
Orădenii ţintesc calificarea în grupele Basketball Champions League
Baschetbaliştii de la CSM CSU Oradea dispută joi manşa secundă cu Lukoil Academic.
Rezultat dătător de speranţe
Campioana României speră să facă joi pasul decisiv pentru calificarea în grupele Basketball Champions League. CSM CSU are de recuperat o diferenţă de trei puncte în disputa cu Lukoil Academic Sofia, după ce echipa bulgară a câştigat cu scorul de 75-72 partida din prima manşă.
Antrenorul CSM CSU, Cristian Achim consideră că şansele de calificare sunt egale pentru ambele formaţii, 50-50 %. „Ţinând seama de cărţile de vizită ale celor două echipe, de experienţa competiţională a bulgarilor, rezultatul nostru de la Sofia este foarte bun. Dar el nu înseamnă încă nimic pentru noi în ceea ce priveşte calificarea. Calificarea se joacă, şansele sunt egale pentru ambele echipe, de 50-50 la sută. Aş fi spus acelaşi lucru şi dacă am fi câştigat noi cu trei puncte sau chiar cu mai mult. În baschet, astfel de diferenţe nu sunt semnificative, pot fi recuperate oricând”, ne-a declarat tehnicianul orădean. Referitor la jocul echipei, Cristian Achim este mulţumit de el, admiţând că oricând se poate mai mult. „Ţinând seama de valoarea adversarei, sunt mulţumit de jocul băieţilor noştri, dar oricând se poate mai bine, mai mult”.
Program solicitant
Antrenorul orădean speră că echipa sa nu va fi afectată de programul foarte încărcat din ultima perioadă. „Noi am disputat nu mai puţin de patru meciuri în ultimele nouă zile, ceea ce este imens, extrem de solicitant. Din acest punct de vedere, suntem dezavantajaţi faţă de echipa bulgară, avem un handicap faţă de aceasta. Lukoil Academic a jucat un singur meci oficial în acest sezon, cel cu noi. În plus, noi am avut patru deplasări lungi şi obositoare, în timp ce ei vor avea una singură, cea pentru partida de la Oradea. Cu toate acestea, eu sunt optimist, sper să obţinem calificarea în grupele Ligii Campionilor. Acesta este obiectivul pe care ni l-am propus, pe care ni-l dorim”, a conchis tehnicianul CSM CSU.
Meciul CSM CSU Oradea – Lukoil Academic Sofia are loc joi seară, cu începere de la ora 19:00, la Arena „Antonio Alexe”. Partida va fi condusă de arbitrii Manuel Mazzoni (Italia), Michal Proc (Polonia) şi Sergiy Zashchuk (Ucraina).
Taguri: CSM CSU Oradea, Lukoil Academic

References: CSM 
 CSM 
 CSM 
 CSM 
 CSM 
 CSM